

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

ΝΟΜΟΣ ΛΕΥΚΑΔΑΣ

 Λευκάδα, 26/09/2025

 ΔΕΛΤΙΟ ΤΥΠΟΥ

**Στο πλαίσιο της εναρμόνισης του εορτασμού της** **12ης Πανελλήνιας Ημέρας Σχολικού Αθλητισμού 2025** με την Ευρωπαϊκή Ημέρα Σχολικού Αθλητισμού, **την Παρασκευή 26 Σεπτεμβρίου 2025** και με κοινό σύνθημα: «**Κινούμαι, Ενεργώ, Δημιουργώ»,** **ο Δήμος Λευκάδας** **στέλνει** προς όλους/ες τους μαθητές/τριες των σχολείων της Λευκάδας, Καλάμου και Καστού **το δικό του μήνυμα για τον σχολικό αθλητισμό.**

**Ο φετινός εορτασμός,** **έχει ως κεντρικό στόχο την ανάδειξη,** εκτός των άλλων, **της παιδαγωγικής αξίας του σχολικού αθλητισμού και την καλλιέργεια των αξιών και αρετών** που απορρέουν από αυτόν και είναι αφιερωμένος στη σύνδεση του σχολικού αθλητισμού με την έννοια του «ενεργού πολίτη».

**Επιπλέον, ο συνδυασμός ψυχαγωγίας και άσκησης θα οδηγήσει στην απόκτηση ενός υγιούς τρόπου ζωής,** στην ανάπτυξη δεξιοτήτων, στην απόκτηση υγιών συνηθειών και στην  βελτίωση της φυσικής κατάστασης των μαθητών/τριών, αποβάλλοντας την αδράνεια και την υποκινητικότητα, που αποτελούν τις κύριες αιτίες αύξησης της παχυσαρκίας στους νέους, για μια ποιοτική ενήλικη ζωή.

**Ο Δήμος Λευκάδας, στηρίζει έμπρακτα και προωθεί τη συμμετοχή αθλητριών και αθλητών διαφόρων ηλικιών  σε αγώνες,** **που προβάλλουν σημαντικά μηνύματα, διαχρονικές και επίκαιρες αξίες** και προχώρησε σε επισκευές, συντηρήσεις και αναβαθμίσεις αθλητικών εγκαταστάσεων σε αύλειους χώρους σχολικών κτιρίων της Πρωτοβάθμιας και Δευτεροβάθμιας Εκπαίδευσης, προκειμένου να καλυφθούν οι ανάγκες των μαθητών, που φοιτούν σε αυτά.

**Όλα τα ανωτέρω, εντάσσονται στη γενικότερη συνεχή προσπάθεια, που καταβάλλει η Δημοτική Αρχή στα πλαίσια των αρμοδιοτήτων της,** για να έρθουν οι νέοι σε επαφή με τον αθλητισμό ως στοιχείο, που καλλιεργεί αγωνιστικές αξίες, προάγει τη διαμόρφωση της προσωπικότητας και τα  αθλητικά ιδεώδη του ευ αγωνίζεσθαι στη νέα γενιά και προτρέπει τα παιδιά να κάνουν τον αθλητισμό και τη σωματική άσκηση τρόπο ζωής.

**Ως Δήμαρχος Λευκάδας, Καλάμου και Καστού, εύχομαι από καρδιάς υγεία σε όλους και καλή σχολική χρονιά, με πρόοδο και αθλητικές επιτυχίες!**

 **Από τον Δήμο Λευκάδας**